অতিরিক্ত অ্যাটর্নি জেনারেল বলেন, মাননীয় বিচারপতিগণ ওথ বাউন্ড। ভয়-ভীতি, অনুরাগ-বিরাগের ঊর্ধ্বে থেকে তারা বিচার করবেন- এ বিষয়ে তারা ওথ নিয়েছেন। এখানে যদি কেউ বলেন, এ ষোড়শ সংশোধনী আসার কারণে তারা পার্লামেন্টের প্রতি ভীত হবেন- তাহলে তাদের ওথ ভঙ্গ হবে। তিনি আরও বলেন, এখানে যেসব কথা বলা হয়েছে তা সম্পূর্ণ অমূলক। এ ষোড়শ সংশোধনীর মাধ্যমে যে ৯৬ ধারাকে ফিরিয়ে আনা হয়েছে তা জুডিশিয়ারি কার্যক্রমকে আরও স্বচ্ছ ও জবাবদিহিতার বিষয় স্পষ্ট করেছে। ষোড়শ সংশোধনী থাকলে জুডিশিয়ারির স্বচ্ছতা বৃদ্ধি পাবে এবং জবাবদিহিতা বৃদ্ধি পাবে। জনগণের কাছে জুডিশিয়ারি কার্যক্রম সম্পর্কে কোনো রকম সন্দেহের অবকাশ থাকবে না। একজন অ্যামিকাস কিউরির উদ্ধৃতি দিয়ে তিনি বলেন, একজন অ্যামিকাস কিউরি বলেছেন, ‘ওই সংসদের হাতে’ কিভাবে আপনারা (বিচারক) বিচার্যের বিষয়টি হস্তান্তর করবেন? কোনো অ্যামিকাস কিউরি কেন, কারও ক্ষমতা নেই পবিত্র সংসদকে অপমান করার। আমি মনে করি এটা সংসদ অবমাননা। এ ধরনের বক্তব্য অত্যন্ত অনভিপ্রেত।